病告中遇風雪作長歌排悶
作者：陸游
朝代：宋

paragraphs: 風雪横街不能出，閉戸垂帷養衰疾。
黄昏臥聽打窗聲，聊挽清寒入詩律。
公孫布被久有味，子敬青氊暖無匹。
石鼎閑烹似爪茶，霜皺旋破如拳栗。
蹲鴟足火微點鹽，罌粟熬湯旋添蜜。
龍蛇𧥄𧥄寒筍束，子母累累丹柿實。
玉狸試說涎已墮，石芥纔嘗酒如失。
天公付汝亦已厚，飽食長謠抱雙膝。
丈夫豈爲口腹計，壯志常恐無時畢。
伐胡疏奏端許前，腰領敢辭膏斧鑕。